**PSEUDÒNIM: Gagu   
CATEGORIA: juvenil   
TÍTOL: Somriures perduts d’un país destrossat**

**SOMRIURES PERDUTS D’UN PAÍS DESTROSSAT**

Conec a la Ghaada des dels 3 anys, vam créixer juntes, però ens van separar quan en teníem 7. Els seus pares es van divorciar i la seva mare va decidir anar al seu país on tenia tota la família, i amb ella els seus dos fills, l’Abdel i la Ghaada. El seu pare, en Manel, es va quedar al poble, ja que ell és català i té tota la família aquí. Actualment fa 10 anys que ella va marxar i tot i les dificultats avui ens hem tornat a retrobar.

Aquest matí ha vingut a casa i de seguida que he obert la porta ens hem fos en una abraçada, potser la més sincera que he fet mai a algú. El temps ha anat passant i cada cop que me la mirava he pensat en la meravellosa persona en qui s’ha convertit, com és de bonica i amb el somriure tan dolç que deixant a part tot el que ha viscut, no li ha fallat mai. Tant sols m’ha fet falta mig matí per posar-la al dia de com m’ha anat durant aquest llarg temps. Però mentre li explicava podia veure-li als ulls, i en l’interior d’aquell somriure que no havia deixat de mostrar, la tristor i la por actuant dintre seu. Perquè la Ghaada no ha tingut tanta sort com jo i no ha tingut una vida tan fàcil. No m’ha fet falta preguntar-li com li ha anat a ella ja que en mig d’un silenci amb veu baixa m’ha dit:

-No saps el que tens fins que ho perds,Martina, t’ho dic de veritat.

De seguida m’ha mirat fixament als ulls i, sense jo dir res, ha continuat per on ho havia deixat.

-Els primers mesos de viure a Síria van resultar ser bastant difícils. Era tot nou per l’Abdel i per a mi. Com deia la mare, tot es acostumar-s’hi. Gràcies a ella vam seguir endavant. Cada dia era una aventura. Amb el pas del temps érem feliços vivint en aquell petit poblet, d’estar els 3 junts tot i lluny del pare, ell ens venia a veure de tant en tant. A l’escola vam fer molts amics, com que era un poble petit ens relacionàvem entre tots. Un dia la mare va explicar-nos que la situació política de Síria s’estava complicant cada cop més i que la gent ja començava a manifestar-se pacíficament. Però aviat va arribar la guerra i fins aquí va arribar la nostra felicitat. Vam haver de marxar de casa, deixar enrere la nostra terra, la que ens havia acollit tan bé. Si no ho fèiem tard o d’hora ens acabarien matant. Vam haver de caminar dies i dies. Carregats amb les nostres pertinències. Feia molta calor i el nostre estat d’ànim no ens ajudava. Caminàvem sense rumb, no teníem on anar, i mirés on mirés veia camins llargs, plens de persones que es trobaven en la mateixa situació. No estava sola. Això em consolava. L’Abdel, que aleshores tenia 7 anys, cada dia estava més dèbil i més cansat. Al cap de molts dies i nits vam arribar a un camp de refugiats a Jordània. Vaig pensar que allà estaríem bé, que no ens podia passar res i que tot s’havia acabat. Les coses no van anar com jo esperava. Cada dia arribaven més persones i aquell camp s’anava quedant petit. No hi havia prou menjar per tanta gent, hi havia qui moria de gana, d’alguna malaltia o d’alguna infecció. Les condicions de vida eren horribles, vivíem com animals. No et pots imaginar la por que vaig passar, Martina.

Jo li he eixugat les llàgrimes tot fent-li una carícia per la galta, l’hi he agafat la mà i ella ha continuat:

-En tot el temps que vaig passar allà, vaig pensar molt en tu, tenia moltes ganes de sentir-te a prop, d’escoltar-te, i que em diguessis que tot aniria bé, que no passaria res, com quan érem petites i ens enxampaven fent-ne una de les nostres. També vaig tenir molt temps per reflexionar sobre la vida i en la sort que tenen alguns. Tot i que jo no soc la més afortunada del món tenia esperances de poder sobreviure, de poder arribar a treballar en un hospital i salvar moltes vides, de formar una família i que si podia superar tot això que estava passant, després podria amb tot. A dintre del camp hi havia altres nens i nenes com l’Abdel i com jo, amb una vida per endavant i amb molts somnis. No tot era angoixa i tristesa, perquè estàvem vius i en qualsevol moment podia passar algun fet que desitjàvem que no succeís, així que jugar, riure i fins i tot ballar era el millor que podíem fer. Perquè, Martina, si alguna cosa he après després de tot això, és a viure, a viure com si no hi hagués demà. No en tinc ni idea de com s’ho va fer el pare, però al cap de molts mesos , ens va treure d’allà. Quan vaig arribar a Catalunya vaig plorar molt, havia estat tan a prop de la mort que ni jo m’ho creia. Definitivament tot havia acabat. No vaig ser la nena més feliç , pel simple fet que per a mi tot havia arribat al seu final i m’havia salvat de la mort, però per als meus amics, per tota la gent amb qui m’havia creuat caminant cap a Jordània, amb qui havia jugat dia rere dia, segur que no. I la meva terra, el meu estimat país, Síria, havia sigut la primera en morir.

Quan la Ghaada ha acabat d’explicar-me la seva història, l’he abraçat i li he eixugat les llàgrimes. Li he dit que té un coratge enorme i un cor que no li cap al pit.

Ara estic estirada al llit pensant en tot el que ha hagut de viure la Ghaada i la seva família, en el que pateix la gent en un camp de refugiats, en el sentiment de tristesa que t ‘envaeix quan et fan abandonar la teva terra, les famílies trencades per culpa de la guerra, i en els mil somriures perduts d’un país destrossat.